ທ່ານຈ່າງເຕີຈ່ຽງ ປະທານສະພາປະຊາຊົນແຫ່ງຊາດຈີນໄດ້ພົບປະເຈລະຈາກັບທ່ານວິນມິນ ປະທານສະພາປະຊາຊົນສະຫະພາບມຽນມາໃນຕອນບ່າຍວັນທີ 7 ສິງຫານີ້ຢູ່ຫໍສະພາປະຊາຊົນ ນະຄອນຫຼວງປັກກິ່ງ.
ໂອກາດດັ່ງກ່າວ, ທ່ານຈ່າງເຕີຈ່ຽງກ່າວວ່າ: ສາຍພົວພັນລະຫວ່າງອົງການນິຕິບັນຍັດເປັນສ່ວນປະກອບສຳຄັນສົ່ງເສີມສາຍພົວພັນຄູ່ຮ່ວມມືຍຸດທະສາດຮອບດ້ານຈີນ-ມຽນມາ. ຊຸມປີມໍ່ໆມານີ້, ສະພາປະຊາຊົນແຫ່ງຊາດຈີນແລະສະພາປະຊາຊົນມຽນມາໄດ້ໄປມາຫາສູ່ກັນຢ່າງໃກ້ຊິດ ທັງໄດ້ຕັ້ງໜ້າເສີມຂະຫຍາຍບົດບາດເພື່ອເພີ່ມທະວີນ້ຳໃຈມິດຕະພາບລະຫວ່າງປະຊາຊົນສອງຊາດແລະສົ່ງເສີມການຮ່ວມມືສອງຝ່າຍ.ແນວໃດກໍດີ, ສອງຝ່າຍຄວນເສີມຂະຫຍາຍນ້ຳໃຈມິດຕະພາບແລະເພີ່ມທະວີການໄປມາຫາສູ່ກັນພ້ອມດ້ວຍການຮ່ວມມືຕົວຈິງຕື່ມອີກເພື່ອປະກອບສ່ວນເຂົ້າໃນການຮ່ວມສ້າງ "ໜຶ່ງແລວທາງໜຶ່ງເສັ້ນທາງ" ແລະເສີມຂະຫຍາຍສາຍພົວພັນຈີນ-ມຽນມາໃຫ້ຫຼາຍກວ່າເກົ່າ.
ທ່ານວິນມິນຢືນຢັນວ່າ ຈີນເປັນປະເທດອ້າຍນ້ອງຂອງມຽນມາ, ເມື່ອໃດປະເທດຕົນປະສົບຄວາມຫຍຸ້ງຍາກ, ຈີນກໍໄດ້ສະໜັບສະໜູນຢ່າງແຂງແຮງແລະທັນການ. ສະພາມຽນມາຍິນດີໄປມາຫາສູ່ກັບສະພາປະຊາຊົນແຫ່ງຊາດຈີນຢ່າງໃກ້ຊິດ, ຮ່ຳຮຽນບົດຮຽນທີ່ດີຂອງຈີນໃນການປົກຄອງປະເທດຕາມກົດໝາຍແລະການບໍລິຫານປະເທດ, ສຸມທຸກຄວາມພະຍາຍາມເພື່ອສົ່ງເສີມການຮ່ວມມືລະຫວ່າງສອງປະເທດໃນທຸກຂົງເຂດເຂົ້າສູ່ລວງເລິກ.